
PËR CAKTIMIN E KOMPETENCAVE TOKËSORE DHE TË QENDRËS SË USHTRIMIT TË VEPRIMTARISË SË GJYKATAVE TË APELIT 

Në mbështetje të nenit 93 të Kushtetutës, si dhe nenit 6, paragrafi 4 të ligjit nr. 9877, datë 18.2.2008 “Për organizimin e pushtetit gjyqësor në Republikën e Shqipërisë”, me propozim të Ministrit të Drejtësisë, 

DEKRETOJ:

Neni 1 

Në territorin e Republikës së Shqipërisë, gjykatat e apelit organizohen në 6 zona, me kompetencë tokësore dhe qendra të ushtrimit të veprimtarisë së tyre, si më poshtë: 
1. Gjykata e apelit Tiranë, me kompetencë tokësore në rrethet gjyqësore Dibër, Krujë, Kurbin, Mat, Tiranë dhe me qendër të ushtrimit të veprimtarisë në qytetin Tiranë. 
2. Gjykata e apelit Durrës, me kompetencë tokësore në rrethet gjyqësore Elbasan, Durrës, Kavajë dhe me qendër të ushtrimit të veprimtarisë në qytetin Durrës. 
3. Gjykata e apelit Shkodër, me kompetencë tokësore në rrethet gjyqësore Lezhë, Kukës, Pukë, Shkodër, Tropojë dhe me qendër të ushtrimit të veprimtarisë në qytetin Shkodër. 
4. Gjykata e apelit Vlorë, me kompetencë tokësore në rrethet gjyqësore Berat, Fier, Lushnjë, Vlorë dhe me qendër të ushtrimit të veprimtarisë në qytetin Vlorë. 
5. Gjykata e apelit Korçë, me kompetencë tokësore në rrethet gjyqësore Korçë e Pogradec dhe me qendër të ushtrimit të veprimtarisë në qytetin Korçë. 
6. Gjykata e apelit Gjirokastër, me kompetencë tokësore në rrethet gjyqësore Gjirokastër, Përmet, Sarandë dhe me qendër të ushtrimit të veprimtarisë në qytetin Gjirokastër. 

Neni 2

Dekreti nr. 1984, datë 07.01.1998 “Për krijimin e gjykatave të apelit dhe caktimin e kufijve tokësore të veprimtarisë së tyre”, shfuqizohet.

Neni 3

Ngarkohet Ministria e Drejtësisë për zbatimin e këtij dekreti.

Neni 4

Ky dekret hyn në fuqi më 1 shtator 2009.


Presidenti i Republikës së Shqipërisë
Bamir Topi
